## Pravilnik o obavljanju djelatnosti u svezi sa zapošljavanjem izvan Hrvatskog zavoda za zapošljavanje

### NN 96/2002 (14.8.2002.), Pravilnik o obavljanju djelatnosti u svezi sa zapošljavanjem izvan Hrvatskog zavoda za zapošljavanje

# MINISTARSTVO RADA I SOCIJALNE SKRBI

1612

Na temelju članka 3. stavka 6. Zakona o
posredovanju pri zapošljavanju i pravima za vrijeme nezaposlenosti (»Narodne
novine«, br. 32/02.) ministar rada i socijalne skrbi donosi

## PRAVILNIK

### o obavljanju djelatnosti u svezi sa zapošljavanjem izvan Hrvatskog zavoda za zapošljavanje

I. OPĆE ODREDBE

Članak 1.

Ovim Pravilnikom uređuju se uvjeti i način
obavljanja djelatnosti iz članka 1. Zakona o posredovanju pri zapošljavanju i
pravima za vrijeme nezaposlenosti (»Narodne novine«, br. 32/02.) u zemlji, osim
poslova osiguranja za slučaj nezaposlenosti, kada te djelatnosti obavljaju
pravne i fizičke osobe izvan Hrvatskog zavoda za zapošljavanje (u daljnjem
tekstu: posrednici).

Djelatnost pri zapošljavanju smatra se i
posredovanje za obav­ljanje poslova i usluga bez zasnivanja radnog odnosa.

Oglašavanje ponuda i potražnje za
obavljanje poslova i usluga putem tiska, elektronskih medija i interneta ne
smatra se posredovanjem pri zapošljavanju u smislu ovoga Pravilnika.

Članak
2.

Djelatnosti
iz članka 1. ovoga Pravilnika (u daljnjem tekstu: djelatnosti u svezi sa
zapošljavanjem) mogu obavljati pravne osobe kao trgovačka društva, a fizičke
osobe kao samostalnu djelatnost.

Srednjoškolske
ustanove mogu obavljati samo poslove posredovanja za povremeni rad redovnih
učenika.

Posrednici
iz stavka 1. ovoga članka prije upisa u odgo­varajući registar, a
srednjoškolske ustanove za obavljanje posredovanja za povremeni rad redovnih
učenika, moraju imati dozvolu ministarstva nadležnog za rad (u daljnjem tekstu:
ministarstvo) izdanu uz prethodno pribavljeno mišljenje povjerenstva kojeg
imenuje Gospodarsko-socijalno vijeće.

Članak
3.

Posrednici
uz djelatnosti u svezi sa zapošljavanjem (šifra 74.50) mogu obavljati i
djelatnosti istraživanja tržišta i ispitivanja javnog mnijenja (šifra 74.13) i
djelatnosti savjetovanja u vezi s poslovanjem i upravljanjem (šifra 74.14)
prema Nacionalnoj klasifikaciji djelatnosti (»Narodne novine«, br. 3/97. i
7/97.).

II. UVJETI ZA IZDAVANJE DOZVOLE

Članak
4.

Dozvolu
iz članka 2. stavka 3. ovoga Pravilnika ministarstvo će izdati fizičkoj osobi
koja namjerava obavljati djelatnosti u svezi sa zapošljavanjem kao samostalnu
djelatnost ako ispunjava sljedeće uvjete:

1.
ima najmanje višu stručnu spremu,

2.
nije pravomoćno osuđena ili protiv koje se ne vodi postupak za kaznena djela
protiv slobode i prava čovjeka i građanina, Republike Hrvatske, vrijednosti
zaštićenih međunarodnim pravom, prava na rad i drugih prava iz rada, života i
tijela, spolne slobode i spolnog ćudoređa, braka, obitelji i mladeži, opće
sigurnosti ljudi i imovine, imovine, sigurnosti platnog prometa i poslovanja,
pravosuđa, vjerodostojnosti isprava i službene dužnosti,

3.
nije joj izrečena mjera zabrane obavljanja djelatnosti, i

4.
posjeduje odgovarajući prostor i opremu za obavljanje djelatnosti.

Članak
5.

Dozvolu
iz članka 2. stavka 3. ovoga Pravilnika ministarstvo će izdati već osnovanom
trgovačkom društvu ako ispunjava sljedeće uvjete:

1.
ima najmanje jednu zaposlenu osobu koja ispunjava uvjete propisane u članku 4.
stavku 1. točkama 1. do 3. ovoga Pravilnika,

2.
izvršava obveze za poreze, doprinose i druga javna davanja, i

3.
posjeduje odgovarajući prostor i opremu za obavljanje djelatnosti.

Dozvolu
iz članka 2. stavka 3. ovoga Pravilnika ministarstvo će izdati i fizičkoj ili
pravnoj osobi koja namjerava osnovati trgovačko društvo.

Članak 6.

Dozvolu iz članka 2. stavka 3. ovoga
Pravilnika ministarstvo će izdati srednjoškolskoj ustanovi ako osoba zaposlena
u ustanovi obavlja posredovanje za povremeni rad redovnih učenika ima najmanje
višu stručnu spremu.

Članak 7.

Odgovarajućim prostorom u kojem posrednik
obavlja djelatnosti u svezi sa zapošljavanjem smatra se prostor koji
zadovoljava najmanje uvjete utvrđene posebnim propisima za obavljanje
djelatnosti iz članka 3. ovoga Pravilnika.

Odgovarajućom opremom smatra se tehnička
oprema koja osigurava vođenje svih potrebnih poslova u svezi sa zapošlja­vanjem,
uključujući opremu koja jamči sigurnost pohranjenih dokumenata.

Posrednik mora na ulazu u prostor u kojem
obavlja djelatnosti istaknuti natpisnu ploču da se u tom uredu obavljaju
djelatnosti u svezi sa zapošljavanjem i radno vrijeme.

III. POSTUPAK ZA IZDAVANJE DOZVOLE

 Članak 8.

Dozvolu
iz članka 2. stavka 3. ovoga Pravilnika ministarstvo će izdati na zahtjev uz koji
je podnositelj dužan dostaviti dokaze:

–
fizička osoba o ispunjavanju uvjeta iz članka 4. ovoga Pravilnika,

–
trgovačko društvo o ispunjavanju uvjeta iz članka 5. stavka 1. ovoga Pravilnika
s izvodom iz registra Trgovačkog suda,

–
srednjoškolska ustanova o ispunjavanju uvjeta iz članka 6. ovoga Pravilnika s
izvodom iz registra Trgovačkog suda.

Ako
dozvolu zatraži osoba iz članka 5. stavka 2. ovoga Pravilnika koja namjerava
osnovati trgovačko društvo, dužna je uz zahtjev dostaviti akt o osnivanju i
dokaz o ispunjavanju uvjeta iz članka 5. stavka 1. točke 3. ovoga Pravilnika, a
pravna osoba i dokaz o ispunjavanju uvjeta iz članka 5. stavka 1. točke 2.
ovoga Pravilnika.

Ispunjavanje
uvjeta iz članka 5. stavka 1. točke 2. ovoga Pravilnika pravna osoba dokazuje
uvjerenjem porezne uprave.

Članak
9.

Zahtjev
s dokazima o ispunjavanju uvjeta iz članka 8. ovoga Pravilnika ministarstvo će
dostaviti povjerenstvu Gospodarsko-socijalnog vijeća na mišljenje.

Povjerenstvo
iz stavka 1. ovoga članka dužno se o zahtjevu očitovati u roku od 15 dana od
dana primitka zahtjeva.

Članak
10.

Nakon
završenog postupka propisanog člankom 9. ovoga Pravilnika ministarstvo će
rješenjem odlučiti o zahtjevu u roku od 60 dana od dana podnošenja zahtjeva.

U
rješenju iz stavka 1. ovoga članka kojim se izdaje dozvola fizičkoj osobi iz
članka 4. i pravnoj i fizičkoj osobi iz članka 5. ovoga Pravilnika utvrdit će
se da je ta osoba dužna, u roku od 3 mjeseca od dana dostave rješenja
registrirati odnosno podnijeti prijavu za registraciju, a trgovačko društvo
ispuniti i sve uvjete iz članka 5. stavka 1. ovoga Pravilnika.

Po
isteku roka iz stavka 2. ovoga članka pravne i fizičke osobe su dužne u
daljnjem roku od 15 dana od dana početka obavljanja djelatnosti u svezi sa
zapošljavanjem odnosno posredovanja za povremeni rad redovitih učenika, o tome
u pisanom obliku obavijestiti ministarstvo.

Članak 11.

Rješenje ministarstva iz članka 10. stavka
1. ovoga Pravilnika je konačno i protiv njega se može pokrenuti upravni spor.

Članak 12.

O izdanim dozvolama ministarstvo vodi
evidenciju i svako rješenje dostavlja Državnom inspektoratu i Hrvatskom zavodu
za zapošljavanje (u daljnjem tekstu: Zavod).

IV. OBAVLJANJE DJELATNOSTI

Članak 13.

Radi zaštite zdravlja, razvoja i
ćudorednosti posrednik odnosno srednjoškolska ustanova može posredovati pri
zapošljavanju odnosno za povremeni rad malodobnika samo pod uvjetima utvrđenim
Pravilnikom o poslovima na kojima se ne smije zaposliti malodobnik i o
poslovima na kojima može raditi samo nakon prethodnog utvrđivanja zdravstvene
sposobnosti (»Narodne novine«, br. 59/02).

Posrednik odnosno srednjoškolska ustanova
je dužan posredovanje pri zapošljavanju, odnosno posredovanje za povremeni rad
redovnih učenika obavljati na način da ne izazove poremećaje na tržištu rada
ili ne utječe negativno na interese radnika.

Posrednik odnosno srednjoškolska ustanova
ne može posredovati pri zapošljavanju odnosno za posredovanje povremeni rad
redovnih učenika za poslodavca kod kojeg je u tijeku štrajk.

*1. Obavljanje djelatnosti u svezi sa
zapošljavanjem*

Članak
14.

O
svakom novo zaposlenom radniku koji će kod njega obavljati djelatnosti u svezi
sa zapošljavanjem posrednik mora obavijestiti ministarstvo i priložiti sve
dokaze da taj radnik ispunjava uvjete iz članka 4. stavka 1. točke 1. do 3.
ovoga Pravilnika, odnosno druge uvjete utvrđene posebnim propisima za
obavljanje određenih poslova u djelatnosti u svezi sa zapošljavanjem.

Radnici
koji kod posrednika obavljaju administrativno-tehničke poslove ne smiju
obavljati poslove djelatnosti u svezi sa zapošljavanjem.

Članak15.

Posrednik
je dužan utvrditi svoje uvjete poslovanja s kojima je dužan upoznati poslodavce
i tražitelje zaposlenja koji zatraže njegove usluge.

Posrednik
je dužan u pravnom prometu u poslovnim ispravama, na svakom dopisu i oglasu
navesti broj rješenja kojim mu je izdana dozvola iz članka 10. ovoga
Pravilnika.

Članak
16.

Posrednik
uslugu za obavljene poslove u svezi sa zapošlja­vanjem može naplatiti samo od
poslodavca prema cjeniku koji mora biti izvješen u uredu posrednika.

Cijene
usluga moraju biti utvrđene u fiksnim iznosima i ne mogu se odrediti kao
postotak od ugovorene plaće između poslodavca i radnika za kojeg je posrednik
posredovao.

Članak
17.

Posrednik
je dužan voditi evidenciju o osobama koje traže zaposlenje i poslodavcima koji
prijavljuju potrebu za radnicima prema uputama Zavoda.

Posrednik smije o nezaposlenoj osobi
prikupljati samo podatke koje može prikupljati Zavod u skladu sa zakonom i
općim aktima Zavoda.

Posrednik je dužan dokumentaciju o
posredovanju i evidencije čuvati najmanje tri godine, ako posebnim propisima
nije određen duži rok.

Dokumentaciju o posredovanju posrednik
može dati na uvid samo poslodavcu za kojeg je posredovao, odnosno tražitelju
zaposlenja u dijelu koji se odnosi na njega.

Svi podaci koje posrednik prikuplja mogu
se obrađivati i dostavljati drugim osobama isključivo u skladu s propisima koji
reguliraju obradu osobnih podataka.

*2. Posredovanje za povremeni rad redovnih
učenika*

Članak 18.

Posredovanje za povremeni rad redovnih
učenika koje obavlja srednjoškolska ustanova u smislu ovoga Pravilnika je:

1. obavljanje poslova posredovanja za
povremeni rad redovnih učenika srednjoškolskih ustanova za vrijeme zimskog,
proljetnog i ljetnog odmora, čije trajanje za svaku školsku godinu propisuje
ministar nadležan za prosvjetu,

2. vođenje očevidnika učenika-članova i
obavljenih posredovanja,

3. obračun i naplata od naručitelja
učenikove zarade, propisanog doprinosa te naknade za posredovanje;

4. isplata punog iznosa zarade učenika bez
naknade.

Članak 19.

Za posredovanje za rad malodobnog redovnog
učenika srednjoškolska ustanova mora imati pisanu suglasnost njegovog zakonskog
zastupnika (roditelja ili skrbnika), a za učenika mlađeg od 15 godina i pismenu
suglasnost inspektora rada.

Članak 20.

O povremenom radu redovnog učenika sklapa
se ugovor koji nosi naziv: »Ugovor o povremenom radu redovnog učenika« (u
daljnjem tekstu: ugovor).

Ugovor iz stavka 1. ovoga članka sklapa
učenik uz supotpis zakonskog zastupnika i naručitelj posla, a uz posredovanje
srednjoškolske ustanove.

Ugovor mora sadržavati broj rješenja kojim
je izdana dozvola iz članka 10. ovoga Pravilnika, ime i prezime učenika, datum
i mjesto rođenja učenika, broj članske isprave, puni naziv i sjedište
naručitelja posla, podatke o vrsti poslova, broju radnih sati, cijeni sata rada
i iznosu zarade.

Ugovor se sklapa u četiri istovjetna
primjerka.

Srednjoškolska ustanova je dužna primjerak
ugovora dostaviti mjesno nadležnom inspektoru rada u roku od tri dana od dana
sklapanja ugovora.

Članak 21.

Srednjoškolska ustanova uručuje učeniku
prije početka rada ugovor iz članka 20. ovoga Pravilnika.

Naručitelj nakon obavljenog posla ovjerava
i dopunjuje ugovor sa stvarnim brojem sati rada i iznosom zarade učenika.

Ugovor iz stavka 2. ovoga članka za
srednjoškolsku ustanovu je vjerodostojna isprava za obračun i naplatu:

1. zarade za obavljeni rad redovnog
učenika,

2. doprinosa za slučaj ozljede na radu
redovnog učenika odnosno drugih doprinosa prema posebnim propisima,

3.
naknade za srednjoškolsku ustanovu koja ne može biti veća od 10% od iznosa
učenikove zarade.

Naknada
iz stavka 3. točke 3. ovoga članka može se naplatiti samo od naručitelja i
služi u svrhu poboljšanja učeničkog standarda.

Članak
22.

Srednjoškolska
ustanova ima pravo i dužnost zaštititi redovnog učenika kod potraživanja zarade
za obavljeni rad.

Nakon
što naručitelj valjano potvrdi obavljanje rada, srednjoškolska ustanova
solidarno odgovara za obveze naručitelja prema redovnom učeniku.

Članak
23.

Srednjoškolska
ustanova je dužna svim redovnim učenicima za koje posreduje za povremeni rad
izdati člansku iskaznicu.

Srednjoškolska
ustanova dužna je voditi evidenciju i čuvati dokumentaciju u skladu sa člankom
17. ovoga Pravilnika.

V. BRISANJE IZ REGISTRA

Članak
24.

Državni
inspektorat dužan je u roku 15 dana od dana izvršnosti rješenja iz članka 63.
Zakona o posredovanju pri zapošljavanju i pravima za vrijeme nezaposlenosti to
rješenje dostaviti ministarstvu.

Nakon
zaprimanja obavijesti iz stavka 1. ovoga članka ministarstvo će po pravu
nadzora donijeti rješenje kojim će ukinuti izdanu dozvolu.

Ministarstvo
će na temelju rješenja iz stavka 1. ovoga članka od nadležnog tijela kod kojeg
je posrednik odnosno srednjo­školska ustanova registriran zatražiti brisanje iz
registra djelatnosti u svezi sa zapošljavanjem odnosno poslova posredovanja za
povremeni rad redovnih učenika.

Državni
inspektorat zabranit će obavljanje djelatnosti u svezi sa zapošljavanjem
pravnoj i fizičkoj osobi ako prilikom obav­ljanja inspekcijskog nadzora utvrdi
da tu djelatnost obavlja u inozemstvu protivno članku 3. stavku 1. Zakona o
posredovanju pri zapošljavanju i pravima za vrijeme nezaposlenosti.

Žalba
izjavljena protiv rješenja iz stavka 4. ovoga članka ne odgađa izvršenje
rješenja.

Članak
25.

Tijela
koja vode odgovarajuće registre dužna su obavijestiti ministarstvo o brisanju
posrednika odnosno srednjoškolske ustanove iz registra na temelju posebnih
propisa.

Pravna
ili fizička osoba odnosno srednjoškolska ustanova kojoj je dozvola ukinuta ne
može podnijeti zahtjev za izdavanje nove dozvole prije isteka roka od 5 godina
od kada joj je dozvola ukinuta.

VII. PRIJELAZNE
ODREDBE

Članak 26.

U roku od 30 dana od dana stupanja na
snagu ovoga Pravilnika dužni su podnijeti zahtjev za izdavanje dozvole u skladu
s odredbama ovoga Pravilnika posrednici koji su odobrenje za obav­ljanje
poslova posredovanja pri zapošljavanju dobili na temelju:

1. Pravilnika o opsegu, uvjetima i načinu
obavljanja poslova posredovanja pri zapošljavanju kada te poslove obavljaju
pravne i fizičke osobe izvan Hrvatskog zavoda za zapošljavanje (»Narodne
novine«, br. 82/96.),

2.
Pravilnika o posredovanju pri zapošljavanju učenika (»Narodne novine«, br.
1/97) i Pravilnika o posredovanju pri zapošljavanju učenika i studenata
(»Narodne novine«, br. 44/01).

Posredniku
iz stavka 1. ovoga članka koji u propisanom roku ne podnese zahtjev za
izdavanje dozvole ili mu zahtjev bude odbijen, rješenjem će se ukinuti
odobrenje za obavljanje poslova posredovanja.

Rješenje
iz stavka 2. ovoga članka ministarstvo će dostaviti nadležnom tijelu kod kojeg
je posrednik registriran i zatražit će brisanje iz registra.

Članak
27.

Na
dan stupanja na snagu ovoga Pravilnika prestaje važiti Pravilnik o opsegu,
uvjetima i načinu obavljanja poslova posredovanja pri zapošljavanju kada te
poslove obavljaju pravne i fizičke osobe izvan Hrvatskog zavoda za
zapošljavanje (»Narodne novine«, 82/96) i Pravilnik o posredovanju pri
zapošljavanju učenika i studenata (»Narodne novine«, br. 44/01).

Članak
28.

Ovaj
Pravilnik stupa na snagu osmog dana od dana objave u »Narodnim novinama«.

Klasa:
112-07/02-01/06
Urbroj: 524-04-02-3
Zagreb, 15. srpnja 2002.

Ministar
**Davorko Vidović, v. r.**

Pravilnik, NN 96/2002-1612